khistorydata/jeongjo-sjw-relations huggingface dataset:
정조 5년
辛丑十月二十三日申時。上御誠正閣。同副承旨與一直提學持試劵入侍時。一直提學沈念祖。同副承旨鄭志儉。假注書趙衍德。記事官金鳳顯。別兼春秋李集斗。以次進伏訖。上命讀試劵。念祖進讀。至三天試劵。上曰。此劵頗善製矣。念祖曰。文法句節。頗得生新矣。讀至五天。上曰。此劵製體。頗爲根據矣。志儉曰。然矣。上曰。未到試劵。催促以來。鳳顯承命出。捧入考訖。命書等第拆封。三下一金載瓚。三下鄭東浚李魯春李時秀等出榜訖。上曰。抄啓文臣之逐朔講製。果有顯效矣。念祖曰。前進之工。有不可言。而今則擧皆聳動。此莫非自上勸課之效矣。上曰。講義之批評。自內閣召入諸講官。使之備見本草。可也。志儉曰。有難頻次入來。每一月一次召入。甚宜矣。上曰。此榜正書時。與禮房承旨。同爲看檢。可也。上曰。咸鏡監司狀啓。又以邑子之出見德相。至有拘囚論罪之擧。此亦可悶矣。志儉曰。臣則姑未見狀本。而伏聞下敎。實不勝驚駭矣。上曰。北關固是用武之地。而近來馴致文弊者。前後評事之祛。實沽譽之害耳。念祖曰。此亦敷文敎之事矣。命退。諸臣以次退出。
정조 5년
行都承旨嚴璹藥院直。行左承旨李柱國坐。右承旨李在學坐直。左副承旨李世奭坐直。右副承旨徐鼎修病。同副承旨鄭志儉內閣進。注書趙興鎭病李祖承病。假注書趙衍德藥院直。事變假注書李萬榮仕。
정조 5년
以副校理尹長烈牌不進罷職傳旨。傳于李世奭曰。只推。
정조 5년
傳于李柱國曰。右承旨與藥房提調。入侍。
정조 5년
以禁衛營新舊番交替單子。傳于李柱國曰。每每停止。亦甚不可。明日依例設行。此時城中有難放砲處所。以幕華館設行。可也。仍行私習。而將官射講。亦爲試取以聞。
정조 5년
以御營廳新舊番交替單子。傳于李柱國曰。依禁營單子判下擧行。而卿營則洗馬臺設行。可也。
정조 5년
以慶尙監司啓。本罪人元義孫物故事。傳于李在學曰。罪雖罔救。身旣物故。徒流案爻周。
정조 5년
以宣傳官試講單子。傳于李柱國曰。新叨之初。意謂修擧。許多宣傳官講陳。率皆無形。而觀此試記。非略則粗。可知其緩考。此後惕念擧行。此講記勿施。更於明日。試講以聞。
정조 5년
以慶尙監營罪人李禮輔等査啓備忘記。査啓到已久矣。姑且置之者。欲令加刑得情。一以償死者之命。一以謝嶠南之民也。然又思之。堂疏條舛。便是節節承款。至於官奴致斃。旣過辜限。又非手犯。則今若勤令置法。恐乖平允之義。罪人李禮輔。特從寬典。道內絶島。勿限年定配。儒服驢背等各頃罪目。亦多取服。而比禮輔。不無輕重。罪人李鴻祥。道內遠地定配。觀於渠供。可知其隨從。然此而歇勘。何以懲後。罪人李藎輔。亦爲定配事。回諭。
정조 5년
以慶尙監司狀啓。十一月令朔膳生靑魚。限內不得封進。惶恐待罪事。傳于李世奭曰。勿待罪事。回諭。
정조 5년
李在學。以一所巡廳言啓曰。去夜初更四點量。犯夜人。武藝別監李仁福執捉。而何以爲之。敢啓。傳曰。知道。申飭之下。又復冒犯。萬萬無形。爲先移送訓局。待用刑以爲嚴棍懲勵之地。該番行首及掌務。令該廳爲先付過。待用刑亦當棍治。當該司謁。烏可無罪。況於近來。團束作隊。紀律至嚴。不可尋常處之。亦爲記過以置。
정조 5년
李柱國。以左右捕盜廳言啓曰。備忘記捕廳罪人劉世輝。別無更問之端。定配事。命下矣。罪人劉世輝。依傳敎移送秋曹。定配之意。敢啓。傳曰。知道。
정조 5년
李在學。以刑曹言啓曰。捕廳罪人劉世輝。別無更問之端。定配事。命下矣。依傳敎。罪人劉世輝。咸鏡道甲山府定配所。押送之意。敢啓。傳曰。知道。
정조 5년
備忘記。罪人朴宗性金聖欽。今無更問之端。審覈使還朝後。當處分。出付地方官保授。以待決末。辛宅箕閔德顯。依前密旨酌放。前已受刑。不必加刑。以此知悉。崔潭嚴刑島配事。沈徽鎭保放事。竝依密旨。斯速擧行後復路。潭則前已受刑。仍前劃準次後發配。
정조 5년
備忘記。罪人延德潤。至以以此爲逆可矜之說。納招於按査之庭。而獨疏申辨之擧。謂效宋尙敏之事。奚特朝家之罪人。貽辱先正。孰甚於此。旣捧遲晩。咸曰可誅。而予則以爲。本猶自在。末不可先治。今則按査旣已究竟。姑先加刑發配。罪人高鎭海。首唱發通。主張伸辨。亦捧遲晩以置。而與德潤。各爲兩岐伸辨之首謀。則德潤姑不置法。鎭海宜無異焉。依德潤律酌決。旣付生議。且値冬節。前已受刑。仍前劃紙。通計準次後發配。
정조 5년
備忘記。保放罪人沈徽鎭。不赴萬義寺之會。猶與同情有間。分揀放送。朴宗性金聖欽。俱以所謂門徒。附麗綢繆。比崔潭輩殆有浮焉。而刑配之外。無他當施之律。依崔潭例刑配。前已受刑。卽爲發配事。下諭于審覈使處。罪人宋煥程。出給地方官保授。以待處分。
정조 5년
辛丑十月二十四日巳時。上御誠正閣。右承旨與藥房提調入侍時。提調鄭民始。副提調嚴璹。右承旨李在學。假注書趙衍德。記事官金鳳顯。別兼春秋李集斗。醫官吳道炯韓命禧。以次進伏訖。民始曰。夜間面癤之候。若何。上曰。比昨差勝矣。命道炯等診察。道炯曰。此是胃熱所祟。而明日則益有差勝之節矣。上曰。久廢梳洗。是甚可悶矣。民始曰。此與腫類有異。而連黏初付之藥。似好矣。命醫官先退。上曰。明日次對。依例來會乎。在學曰。以國忌齋日。未能設行云矣。民始曰。北人之邀見德相者。極甚驚駭。大臣雖已錄啓。而其罪狀。惟在自上嚴處矣。在學曰。來月。固是殺獄覆啓之月。而其所擧行。實有非時之嫌。何以爲之乎。上曰。依昨年例擧行。可也。命書傳敎曰。初則意謂或有端緖。水原審覈。姑勿爲之。先爲上來之意。纔已下諭。而到今更招之後。別無端緖。依初下敎。還朝之路。仍行水原按査事。下諭于審覈使。又以咸鏡監司狀啓。命書傳敎曰。旣問大臣。且與畿湖事稍異。卿其分輕重決處事。回諭。書訖。命讀洪秉聖上疏。仍命書批答。在學曰。留院公事。今多積滯。何以爲之乎。上曰。入之。可也。命退。諸臣以次退出。
정조 5년
辛丑十月二十四日申時。上御誠正閣。藥房提調率醫官入侍。一直提學同爲入侍時。提調鄭民始。副提調嚴璹。一直提學沈念祖。左副承旨李世奭。假注書趙衍德。記事官金鳳顯。別兼春秋李集斗。醫官吳道炯韓命禧李翼昌。以次進伏訖。上曰。都承旨已爲入來。禮房承旨先退。可也。世奭退出。民始曰。面癤之候。更若何。上曰。今則刺痛。愈甚矣。命道炯等診察。命禧曰。浮氣比昨頗減。而連付初進之藥。似好矣。上曰。試用破濃之劑。何如。民始曰。若用是劑。則必有害無益矣。命醫官先退。上曰。俄者洪秉聖疏批。有令本館稟處之敎矣。大司成果卽見之乎。念祖曰。臣姑未見矣。民始曰。俄捧嶺南人蔘。則家蔘。至爲太半。所稱羅蔘。皆以折蔘合補。其所奸弊之多端。有不可言。而實難進用於御劑矣。上曰。其蔘價。以何處出給乎。民始曰。或以大同米劃給。或自本邑給價矣。上曰。此是前監司所捧之蔘乎。民始曰。然矣。上曰。右承旨入侍。賤臣承命出。與李在學偕入進伏。上命提調先退。民始曰。臣等明亦率醫官入診乎。上曰。唯。上謂在學曰。使行時搜驗。果能詳悉乎。在學曰。有難盡數搜驗。故或抽栍以閱矣。上曰。以痛禁奸弊事。大臣出擧條申飭。而終難禁斷矣。在學曰。至於金貨。最是輕寶。故或貯衣帒之間。而實難搜得矣。上曰。沿江把守之軍。若値嚴寒。則其爲耐苦之狀。思之矜悶矣。在學曰。把守軍。近添厚料。故頗得支過矣。上曰。右承旨曾經評事。關北人心。果何如。在學曰。近以文業爲尙矣。上曰。親上事長之義。非不好也。而用武之地。全尙儒術。則是實爲弊之一端。雖於武士之中。亦豈昧親上事長之義乎。在學曰。聖敎誠至當矣。上曰。詳定後開市。果無弊端乎。在學曰。旣有詳定節目。故果無爲弊矣。上曰。北道軍政。何如。在學曰。親騎衛。果爲精兵云矣。上曰。義州軍兵。亦何如。在學曰。李漢昌。曾以本道兵使。來試灣府時。稱爲八道第一云矣。上曰。府尹亦設都試乎。在學曰。冬三朔則連爲鍊習矣。上曰。亦有夜操之事乎。在學曰。白馬山城。時或設行。而此亦有弊。故間不設操。城則險峻。眞守城處矣。念祖曰。慈母山城。亦甚險峻。足可爲守城處矣。上曰。椵島在於何州乎。念祖曰。在於龍川地矣。上曰。民多入居於島中乎。念祖曰。或有入居者矣。命退。諸臣以次退出。
정조 5년
行都承旨嚴璹藥院進。行左承旨李柱國坐直。右承旨李在學坐直。左副承旨李世奭坐。右副承旨徐鼎修病。同副承旨鄭志儉內閣進。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
傳于李世奭曰。提調入侍。
정조 5년
傳于李柱國曰。左副承旨入侍。
정조 5년
李柱國啓曰。卽者禁衛大將李敬懋。御營大將李昌運。以新舊番軍兵點考及賞試才事。慕華館洗馬臺出去矣。所佩命召及左邊捕盜大將李昌運命召及大將牌傳令牌。來請還納。何以爲之。敢稟。傳曰。仍佩往來。
정조 5년
李在學。以吏曹言啓曰。今此景慕宮冬享大祭薦俎官。當以戶曹參議塡差。而戶曹參議鄭趾煥。受由在鄕。不可無變通之道。令政院稟旨變通。何如。傳曰。允。
정조 5년
李在學啓曰。因吏曹草記。景慕宮冬享大祭薦俎官。當以戶曹參議塡差。而戶曹參議鄭趾煥。受由在鄕。令本院稟旨變通事。允下矣。戶曹參議鄭趾煥。合有變通之道。何以爲之。敢稟。傳曰。許遞。
정조 5년
又啓曰。戶曹參議鄭趾煥。許遞事。命下矣。令該曹。卽爲口傳差出。何如。傳曰。允。
정조 5년
李柱國。以兵曹言啓曰。來十一月十二月當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 5년
又以訓鍊都監言啓曰。依傳敎。犯夜罪人武藝別監李仁福。待用刑嚴刑懲勵次。爲先拘留北營之意。敢啓。傳曰。知道。
정조 5년
又以訓鍊都監言啓曰。今十月二十五日禁衛營軍兵試射時。銅龍門建陽門把守軍。依前以入直訓鍊都監砲手替把事。自該營單子啓下矣。在前如此之時。以弘化門入直軍二十名除出。替代守營矣。今則各處分把。與前有異。弘化門軍三十名。金虎門軍二十名。待標信除出。千摠李策。把摠權邁。哨官金宗洙。旗牌官朴震彧率領。與禁衛營將官軍兵。替代分把。而畢試後。還爲替代之意。敢啓。傳曰。知道。
정조 5년
又以義禁府言啓曰。平昌前郡守洪樂舜。拿囚之意。敢啓。傳曰。捧供以聞。
정조 5년
辛丑十月二十五日巳時。上御觀物軒。藥房提調一二直提學同爲入侍時。藥房提調鄭民始。副提調嚴璹。一直提學沈念祖。二直提學鄭志儉。記事官趙興鎭。兼春秋金鳳顯。別兼春秋李集斗。以次進伏訖。民始等曰。夜間聖候諸節及膈滯之症。何如。上曰。凡節比昨一樣。而膈滯之症。終未快下。以是爲悶矣。民始曰。醫官方待令於閤外。使之入侍診候。似好矣。上曰。醫官入侍。賤臣承命出。與醫官吳道炯韓命禧李翼昌。偕入進伏。上命道炯曰。入診。可也。道炯診候。退伏曰。脈候左三部浮大之症。頗沈定。猶爲帶數。右三部甚調均。而間有氣鬱之症矣。上曰。膈滯之症。終不下。故時或上氣。厭進亦甚。似是氣滯之致矣。民始曰。聖敎至當矣。行氣不順。故有膈滯之症矣。道炯曰。以脈候觀之。則表氣已解。而但氣未順行。臣意則童便數鍾子。調淡薑汁。就寢時進服。似好矣。上曰。然則童便。昏後入之。可也。上曰。今日藥房坐直。誰也。民始曰。臣入直矣。命退。諸臣以次退出。
정조 5년
行都承旨嚴璹藥院直。行左承旨李柱國坐。右承旨李在學坐。左副承旨李世奭坐直。右副承旨徐鼎修坐直。同副承旨鄭志儉內閣進。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
李柱國啓曰。右副承旨徐鼎修。今日不爲仕進。卽爲牌招。何如。傳曰。允。
정조 5년
傳于李世奭曰。戶曹參議前望單子入之。
정조 5년
戶曹參議前望單子入之。金宇鎭落點。
정조 5년
傳于李在學曰。在外兵曹參知許遞。前望單子入之。
정조 5년
兵曹參知前望單子入之。沈有鎭落點。
정조 5년
李世奭啓曰。新除授兵曹參知沈有鎭。方在罷職中。何以爲之。敢稟。傳曰。敍用。
정조 5년
傳于李在學曰。新除授戶曹參議。兵曹參知。牌招察任。
정조 5년
李柱國。以宗廟署郞廳。以都提調意啓曰。卽者守僕。以爲去夜罷漏後。守僕直所近處。有殊常人跡。故守僕等齊出見之。則不知何許人。以赤身。只着袴子。行止極甚駭怪。故執捉詰問其入來之由。則自東墻頹圮處入來云。而言語虛荒。且無戶牌。根脚亦難的知。莫重至嚴之地。乘曉潛入。萬萬驚惶。此不可尋常處之。令攸司依律勘處。何如。傳曰。此豈付刑曹之事也。卽令捕將合坐。當刻內捧草供入侍。常時不能申申嚴飭。有此無前之事。奚特卿等。爲引咎之端。予實悚然。不知爲諭也。此而尋常勘斷。來頭誠有難言之憂。當觀草供嚴處。而若能善爲把防。豈有是弊。東墻所管字內。果是何營乎。令兵曹査問草記。晝察夜巡。頻有特敎申飭。則各該營若能檢戢。亦豈有是弊。該將卒。令兵判闕外開坐。一倂拿致。嚴覈取招以聞。昨日當該捕校捕卒一體。令兵判拿致。嚴覈以聞。
정조 5년
又以兵曹言啓曰。因宗廟署草記。傳曰。此豈付刑曹之事也。卽令捕將合坐。當刻內捧草供入侍。常時不能申申嚴飭。有此無前之事。奚特卿等。爲引咎之端。予實悚然。不知爲諭也。此而尋常勘斷。來頭誠有難言之憂。當觀草供嚴處。而若能善爲把防。豈有是弊。東墻所管字內。果是何營乎。令兵曹査問草記。晝察夜巡。頻有特敎申飭。則各該營若能檢戢。亦豈有是弊。該將卒。令兵判闕外開坐。一竝拿致。嚴覈取招以聞。當該捕校捕卒一體。令兵判拿致。嚴覈以聞事。命下矣。宗廟東墻所管字內。乃是御營廳。故去夜御營廳守直將卒。爲先拿致。哨官鄭龍河年三十五。軍士尹遠萬年五十七。千天夫年五十五。黃有采年五十。金汝成年三十九。金自隱老味年四十四。問目內。宗廟東墻。係是矣身營門所管。則守直事體之嚴重。非比他處守直。況晝察夜巡。前後特敎申飭。若何。而矣身等身爲該營門將卒。不謹詗察。致有此踰墻無前之變。而矣身等。則初不發覺執捉。矣等守直之常時虛疎。推此可知。去夜守直將卒。果於何處昏睡。而不之發覺乎。特敎査問之下。毋敢隱諱。其間情節。使之一一直告。則鄭龍河所告內。矣身以去夜守直將校。率領軍士五名。自初更至五更。更更巡警。罷漏後。則矣身與軍士等。乍入於軍堡幕矣。平明後。聞宗廟入直部長之言。始知有東墻踰越之變。雖未知的於何時踰越。而矣身不謹守直之罪。萬死難贖。惶恐遲晩云。尹遠萬千天夫黃有采金汝成金者隱老味等所告內。矣身等雖甚愚迷。亦知守直之至重。何敢一毫自便。不爲詗察乎。矣身等字內最遠。而矣身等隨哨官。更更往來巡察。至罷漏後。不勝寒凍。果與哨官。同爲入接於軍堡幕。今此踰墻之變。誠不勝驚心。而實不知的在何時矣。問目內辭緣。惶恐遲晩云。左捕廳軍官申圭年四十。軍士吳福三年五十七。右捕廳軍官朴垕春年四十八。軍士金得伊年三十二。問目內。矣身等身爲捕廳校卒。去夜不爲守直。致有此東墻踰越之變。而不爲執捉來告。以此觀之。則矣身等之去夜闕直。初不巡警。明若觀火。嚴問之下。毋敢飾辭。闕直委折。爲先使之直告。則申圭朴垕春所告內。矣身等。身爲守直捕校。何敢無端闕直。自犯死罪乎。矣身等。與左右廳軍士各一名。去夜自初更至五更。連爲守直於宗廟大門外。罷漏後。則例爲撤巡。故矣身等果爲還家。雖罷漏前。矣身等只把防大門而已。元無墻外巡警之例。故踰墻一節。實未覺察云。吳福三金得伊所告內。矣身等隨該廳將校。終夜守直於宗廟大門外。罷漏後。則例爲撤巡歸家。平明後。只告有無事於大將而已。元無墻外巡邏之規。故去夜踰墻之變。果未之覺察云矣。見今冬夜極永。罷漏後至平明。其間之遲遲。殆不減於更鼓時。而上項守直將卒之稱。以曉寒偃便入接於軍堡幕。罷漏後不爲巡更。及左右廳校卒之稱以罷漏後依例撤巡。又敢以墻後無巡邏之規。肆然納供者。極爲無嚴。而旣有捧供以聞之命。爲先取招以入。今此東墻踰越。旣係無前之變。東墻外座更坊民。不可不一體査問。令攸司竝嚴覈取招。何如。傳曰。字內旣是御營廳所管。而又接東營墻垣。尤與閑曠處把守自別。此而不能把防。則他處之疎虞。不言可知。況守直將卒。若知一分嚴畏之心。豈可不知更把防。事係莫重。不可尋常處之。該哨官事當重勘。而係是藏刑之時。移送該府定配。軍卒則必是鄕軍。於渠何誅。竝放送。捕廳校卒。例以只把大門納招。厥漢踰入。又在罷漏後。以此以彼。宜有參恕之道。分揀放送。三營入直將官。自年前定式。使之時時輪廻。限天明點閱巡哨。則近來此法。設令遵行。名存實無。不難知也。三營門入直堂上將官及該巡出巡當次將官。一竝拿致捧招。仍捧現告草記。御將從當別樣處分。而各該營大將。難免常時不能檢飭之失。推考。卿若無時擲奸。豈有此等之弊也。卿亦從重推考。因此有提飭者。本兵重任。非朝除暮改之職也。卿之叨拜。纔踰數朔。而各項宿衛事務。尙多昧昧。則向筵。已有圖缷之意。觀於大僚筵奏。尤可知矣。若此則本兵坐席。將無煖時。寧有是也。一自宿衛撤罷之後。闕中凡事。責在本兵。本兵之臣。倘看續明義錄。則豈是取便之時也。令政院。兵判諸凡辭章辭單。無得捧入事。方有傳敎。卿亦知悉。無論今年明年。罪遞之前。毋敢圖遞。可也。
정조 5년
備忘記。常時若能十分戢察。豈有此無前驚駭之擧乎。無論厥漢之有情無情。關係莫重。豈容歇勘。況且墻無把防。致此攔入。該餔將官。先施定配之律。則該營主將。烏可無罪。御營大將李昌運。罷職不敍。出代間。訓將兼佩兼領。使之着意摠理。仍卽牌招。傳授命召聽傳敎。該房知悉。
정조 5년
兵曹口傳政事。以李敬懋爲左邊捕盜大將。
정조 5년
備邊司薦望。御營大將李柱國李敬懋李漢昌。
정조 5년
李柱國啓曰。新除授左邊捕盜大將李敬懋。卽爲牌招。命召及大將牌傳令牌。傳授。何如。傳曰。允。
정조 5년
李世奭。以備邊司言啓曰。禁衛大將李敬懋。新除授捕將之後。若因拘忌。不得入闕。則事當關由本司。草記變通。而不此之爲。徑先直通於政院。以至煩稟之境。揆以事體。殊極駭然。禁衛大將李敬懋。從重推考。所帶捕將之任。改差。何如。傳曰。允。
정조 5년
徐鼎修啓曰。因備邊司草記。左邊捕盜大將李敬懋。改差事。允下矣。在前如此之時。有他邊大將兼察之例。今番則何以爲之。敢稟。傳曰。他邊大將兼察。
정조 5년
又啓曰。左邊捕盜大將。以他邊大將兼察事。命下矣。右邊捕盜大將李漢昌。卽爲牌招。以爲聽傳敎之地。何如。傳曰。允。
정조 5년
傳于李柱國曰。不當稟之事。有此頉稟。軍士房承旨推考。
정조 5년
李在學啓曰。明日親臨方物看品時處所。何處爲之乎。敢稟。傳曰。雖是年例應行之事。勢難强作。明日方物親臨看品殿座停。落點單子勿施。以此都堂知悉。
정조 5년
傳于徐鼎修曰。中官李興元拿囚。
정조 5년
李世奭。以弘文館言啓曰。本館上番闕直。事甚未安。副校理尹長烈。旣有只推之命。卽爲牌招入直。何如。傳曰。允。
정조 5년
李柱國。以禁衛營言啓曰。來壬寅正月當一番前部前司屬慶尙左道五哨軍兵。來十二月二十五日京中逢點。依例準二朔立番之意。本道監兵使處。預爲知委。何如。傳曰。今年本道許多軍兵之治裝裹糧。貽弊不些。停番未爲不可。就議都提調。仍又詳考前例稟處。
정조 5년
又以禁衛營言啓曰。來十一月當十三番後部後司屬慶尙左道五哨軍兵逢點實數六百五十二名。已爲點閱整齊。來十一月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 5년
又以禁衛營言啓曰。依判付。本營諸將官實有頉及過期限與否詳考。則中軍李漢泰。實病難强。而代擬之人。姑未改差。千摠李漢五。以犯染受由。騎士將鄭順采。掃墳受由。姑未限滿。騎士將全光天。適有身病。當日交替。本管入直千摠出試之代。哨官安世準吳益常廉億齡張福源林喜春李在漢等。親病及身病覲親成婚等受由。姑未過限。李海昇。擬差後在外未現。爲先汰去。臣亦有常時不能檢飭之失。惶恐待罪之意。敢啓。傳曰。知道。卿則勿待罪。後勿如是。
정조 5년
又以御營廳言啓曰。本廳。來壬寅正月二月兩朔應立前部右司屬慶尙左道三哨。右道二哨。合五哨軍兵。來十二月二十五日。京中逢點。壬寅正月初一日。與中司軍兵。當爲替代立番。趁期調送事。本道監兵使處。依前知會之意。敢啓。傳曰。依禁營草記批旨。擧行。可也。
정조 5년
又以御營廳言啓曰。本廳。來十一月十二月兩朔應立前部中司屬慶尙左道五哨軍兵六百七十名。已爲逢點整齊矣。來十一月初一日。與左司軍兵替代立番後。舊軍放送之意。敢啓。傳曰。知道。
정조 5년
李在學。以刑曹言啓曰。因本曹別單。濟州三邑定配罪人中。石奉金德麟奴一才。寺奴世命士善碩童。奴丁男卜男善玉。奴十月金孫景完等。竝令該曹。移定配所後草記事。命下矣。依傳敎。濟州牧定配罪人石奉全羅道康津縣古今島。金德麟羅州牧智島。爲奴罪人奴一才興陽縣蛇島。大靜縣定配罪人碩童羅州牧黑山島。爲奴罪人寺奴世明慶尙道巨濟府。奴士善南海縣。奴丁男全羅道興陽縣鹿島。奴卜男靈岩郡楸子島。旌義縣定配罪人善玉羅州牧黑山島。奴十月金康津縣薪智島。孫景完珍島郡金甲島。竝移定配所。卽爲押送事。發關分付于該道道臣之意。敢啓。傳曰。知道。
정조 5년
領議政徐命善箚曰。伏以臣。於日昨摠戎使之備望也。不知李邦一之方在罪籍。昧然末擬矣。今因御將出望。始乃覺得。將望事體。何等嚴重。而薦剡之際。不能審愼。致有此大段做錯。臣之病昏憒憒。隨處生疣。固不足言。在朝家綜核之政。所關之非細。豈但如銓注之一時差誤而已乎。敢將短箚。略陳自訟之忱。伏乞亟賜郵罰。以彰臣不職之罪焉。取進止。答曰。省箚具悉卿懇。摠帥望之渾擬。不是異事。安庸深引。然於目下一事。別有爲廟堂慨然者。捕將重任。例不得晷刻暫曠。差代之間。亦有他大將兼察之法焉。至於今日。因新拜將臣之有故。未受符牌則呼進。身獨不進。彷徨于闕門之外。已過半日。又及夜矣。以是之故。令牌命召。亦皆露置以待。而去就進退之際。廟堂迄不言可否。傳符發巡等事。該房該廳。莫知何以擧行。輒請上裁。殊甚可悶。此必由籌郞未瑩。未卽馳告之致。在卿何有。卿須安心勿辭。卽起視事。仍傳曰。此批答。遣史官傳諭于領議政。
정조 5년
辛丑十月二十六日巳時。上御誠正閣。右承旨入侍時。右承旨李在學。記事官趙興鎭金鳳顯。別兼春秋金載瓚。以次進伏。上曰。左右捕將及兵曹判書。果已開坐云耶。在學曰。兵判則方來闕外。而左右捕將。則姑未開坐云矣。上曰。莫重廟內。有此無於前之變怪。法綱之解弛。已無可言。而人心之凶獰。罔有其極。寧不驚悚乎。命藥房提調入侍。賤臣承命出。與提調鄭民始。副提調嚴璹偕入進伏。民始曰。夜間聖體調攝。若何。上曰。似是外氣所感。而不甚大段矣。民始曰。痰嗽諸節。亦若何。上曰。最可悶者。膈痰熾盛。咳嗽不止矣。民始曰。首醫今方待令。使之診候。何如。上命道炯診候。道炯診候後退伏曰。左三部尙有浮數之氣。外氣似未夬解。今日更進一貼。恐宜矣。上曰。然則更爲煎入。可也。上曰。今夜太廟越墻之變。卿其聞知否。民始曰。臣亦聞知。而第其罪人貌樣。似是喪性之人云矣。上曰。無論喪性與不喪性。其爲驚悚。當何如耶。民始曰。莫重之地。有此變怪。誠萬萬驚駭矣。以禁府刑曹濟州三邑定配罪人別單。命書傳敎曰。禁府則皆是極逆應坐。別無區別之人。而刑曹發配中。多有同罪疊配者。奴石奉金德麟。奴一才。寺奴世明士善碩童。奴丁男卜男善玉。奴十月金孫景完等。竝令該曹。移定配所後草記。命退。諸臣以次退出。
정조 5년
辛丑十月二十六日未時。上御誠正閣。右副承旨與前直閣同爲入侍時。前直閣金宇鎭。右副承旨徐鼎修。記事官趙興鎭。編修官張顯慶。記事官金鳳顯。以次進伏訖。上曰。領府事耳聾之證。近日則何如耶。宇鎭曰。連試藥物。而衰病癃甚。終無顯效矣。上曰。予則近以面癤。數日辛苦。自今日浮高之症。雖得少差。完合姑未易。甚可悶也。而添以隔痰太盛。咳嗽不止。似是日候不調。外氣所感而然矣。宇鎭曰。近日時氣。寒煖不適。閭巷之間。輪感大熾。無人不病。而重者殆至十餘日矣。上曰。今夜宗廟墻垣踰入之變。豈不驚怪乎。鼎修宇鎭曰。臣等亦已聞知。而事係變怪。不勝驚駭矣。上曰。莫重之地。有此踰越之變。驚怪之外。不覺悚然矣。第聞其委折。則踰墻之漢。不狂則病矣。言語胡亂。全沒倫脊。至稱以居住江南云。如非喪性之人。豈如是耶。宇鎭曰。語言之謊亂。似是喪性。而莫重廟墻。暮夜越入。事未前有。論其罪犯。罔有紀極。而常時墻外巡邏之不能嚴飭。亦可推此而知之矣。上曰。誠然矣。墻外巡邏。該軍門若能申嚴。則寧有是乎。命退。諸臣以次退出。
정조 5년
辛丑十月二十六日初更三點。上御誠正閣。坐直承旨入侍時。右副承旨徐鼎修。假注書趙衍德。編修官張顯慶。記事官金鳳顯。以次進伏訖。上曰。更鼓已下。尙未發巡者。事不成說。在前如此之時。捕將其果有變通之例乎。自備局考例以稟事。分付。賤臣承命出傳。上曰。當下留門標信。右捕將待開門出去事。預爲。分付。顯慶承命出傳。上曰。方物封裹時親臨儀節。旣有定式。而俄令政院。俾卽考出矣。今果考來乎。鼎修曰。今方考閱矣。命書傳敎曰。二品以上疏章。踏啓字。則政院微稟事。旣有先朝受敎云。吏曹參判金文淳原疏入之。書訖。命退。承史以次退出。
정조 5년
以考覈承旨望筒。傳于徐鼎修曰。除本閣仕進。藥院仕進。封裹進去承旨及生疎承旨。則何必入望受點爲哉。徒勞酬應。此望筒還給。無故承旨。卽爲擧行。曾有申飭。雖一字半畫。若有現誤於郊館査對或御覽時。爾等難免重勘。知悉。
정조 5년
備忘記。三明日景慕宮展拜傳敎。置之。
정조 5년
以慶尙監司災實分等狀啓。傳于李在學曰。嶺南分等狀啓。令廟堂。以草記稟處。欲知稍實幾邑。尤甚幾邑。此後八道分等狀啓齊到後。竝與覆奏擧條。或草記及許施傳敎。或批答。自本司通錄一冊入啓。以爲便覽之地。定式施行。
정조 5년
以御營廳停操單子。傳于李在學曰。此等閑漫公事。政院何以捧入乎。撤別巡之營門。何必行外禦之政。而講詰戎之謨乎。三營之中。本營事尤甚駭然。該大將。卽擢拔之人。事事迷昧。大不如所料。此等報效之事。亦不能悉心檢飭。與他營無異何也。以此意。令前大將知之。
정조 5년
徐鼎修。以備邊司言啓曰。慶尙監司趙時俊分等狀啓。有草記稟處之命矣。卽見其狀辭。則陜川等二十七邑。置之尤甚。慶州等十八邑。置之之次。聞慶等二十六邑。置之稍實。仍以爲該曹所俵災外。二萬六百五十二結十六負。特許加給。賙賑穀物。本道私賑備荒帖價等見今留在者。有不足之慮。備局軍作皮牟二萬石。特爲劃給。便宜均排。還錄用餘。陜川三面。高靈兩面茫無形址處。一百十四結九十九負三束。特許永頉。推奴徵債。限明秋防塞。京外徒流。姑勿定送於設賑邑事。令廟堂稟旨。分付。爲請分等。依狀請施行。災結。比諸戊戌。減得萬結。所請之精約可知。依此劃給。賑穀餘數之不足。誠如道臣之言。竝與軍作皮牟二萬石。依請劃給。如有用餘。使之還錄永頉。旣有定式。故湖西海西。雖皆不許。至於兩邑五面。宜有別般軫恤之道。依所請施行。推奴徵債之限明秋防塞。京外徒流之勿配賑邑事。亦依所請施行。自前設賑處。有下送空名帖之例。今亦限三千張下送。以爲補賑之地。何如。傳曰。允。
정조 5년
李在學。以兵曹言啓曰。禁衛營出巡當次將官。今始一竝拿致。謹以傳敎內辭意。發問目取招。一牌牌將別軍官李觀海年二十八。二牌牌將別騎衛張漢起年六十三。三牌牌將別騎衛韓夢碩年五十一。四牌牌將騎士李英泰年五十七。五牌牌將騎士成文鳳年五十一。六牌牌將騎士宋昌胤年四十二。七牌牌將騎士韓世芳年六十八。問目內。都城內外巡邏。何等嚴重。而矣身等身爲巡邏牌將。城內外犯夜之類。漫不致察。此已寒心。況宗廟墻外巡哨。事體尤自別。若有毫分嚴畏之心。宜不敢一刻泛忽。再昨夜無前之變。出於莫重之地。而七處牌將中。無一人現捉。卽此而矣身等每夜巡邏之疎虞莫甚。可以推知。特敎嚴問之下。毋敢欺隱。其不謹情節。使之爲先一一直告。則一牌將李觀海所告內。矣身字內。自興仁門至典醫監洞。故矣身率鄕軍九名。京軍三名。自初更至五更。連爲巡警。罷漏後則撤巡而歸。再昨夜無前之變。果未及覺察云。二牌將張漢起所告內。矣身字內。自訓鍊院至明禮洞。故率京鄕軍十二名。終夜巡邏。罷漏後則撤巡而歸云。三牌將韓夢碩所告內。矣身字內。自長興洞至崇禮門昭義門。故巡邏之節。與一二牌將無異。罷漏後則果撤巡而歸云。四牌將李英泰所告內。矣身字內。自敦義門至三淸洞。故率京鄕軍。各別巡哨。罷漏後則果撤巡而歸云。五牌將成文鳳。六牌將宋昌胤。七牌將韓世芳等所告內。矣身等字內。乃是城外。西自慕華館。南至通五江瓦峴。各卒鄕軍九名。京軍二名。巡邏之法。與城內無異。罷漏後撤巡。亦與城內一樣云矣。一牌將李觀海再招問目內。矣身巡邏處所。乃是莫重之地。再昨夜踰越之變。出於矣身字內。而身爲牌將。不能覺察執捉。論其罪狀。尤非六牌將之比。毋敢如前抵賴。其不謹巡邏情節。更令直招。則所告內。矣身與京鄕軍十二名。分作四處。終夜巡邏。罷漏以後。則各牌將齊會于大將家。以告有無事。且宮城及宗廟墻外。則有別巡邏焉。有墻外巡邏焉。矣身則時或巡哨。而再昨夜踰越之變。在於罷漏撤巡之後。實非矣身之所知云矣。近來法禁解弛。各營巡邏。漸致疎虞。至於再昨夜而極矣。其中一牌將巡邏。卽是宗廟墻外。字內踰越之變。旣在咫尺之地。而曾不能發覺捉納。苟究其罪。不下於該捕將官。而旣有捧招之命。爲先取招以入之意。敢啓。傳曰。別巡傳敎。旣命爻周。各營所在文書。當次第收敢洗草。至於元巡。亦當次第革罷。此則不無如何之嫌。姑此泯默矣。所謂堂上將官輩。鼾睡爲事。擁衾偃息。彼疲殘之牌將何論。況二牌以下。尤無係關。與一牌牌將竝放送。
정조 5년
又以禁衛營言啓曰。本營中軍李漢泰。身病猝重。勢難察任。改差。何如。傳曰。允。近來各營。視營務。如越人之視秦瘠。所謂中軍。卽主將之亞。而疲癃者仍帶。而不念瘝曠之弊。差除後未現。而不思變通之方。若此而許多軍兵之疾苦弊端。孰主張是。孰諗察是。雖曰在京亞將。絶罕云。而在外已經已通之人。亦自不少。此後無或如前因循也。
정조 5년
又以御營廳言啓曰。本廳來壬寅年正月二月當慶尙道五哨軍兵徵番草記。依禁營草記批旨。擧行可也事。命下矣。臣善復。就議都提調臣金尙喆處。則以爲從前災歲。每有兩營鄕軍停番之例。而今此特旨停番之敎。實出於軫恤嶺民之聖意。依下敎限明秋姑停。恐合事宜。而若其兩營替代一款。係是軍兵去就。令廟堂消詳稟旨擧行。爲宜云矣。敢啓。傳曰。本道廳屬軍兵上番一款。限明秋姑停。此乃除嶺民一分弊端。以此意。卽刻知委該道監兵使處。俾無令前治裝之弊。擧行形止。使之狀聞。替代之節。亦依都相議。議于廟堂。從長草記稟處。可也。
정조 5년
又以御營廳言啓曰。本道廳屬軍兵上番一款。限明秋姑停。此乃除嶺民一分弊端。以此意。卽刻知委該道監兵使處。俾無令前治裝之弊。擧行形止。使之狀聞。替代之節。亦依都相議。議于廟堂。從長草記稟處可也事。命下矣。本廳來壬寅年正月二月當慶尙道五哨軍兵。依傳敎停番之意。該道監兵使處。爲先發關知委之意。敢啓。傳曰。知道。
정조 5년
又以禁衛營言啓曰。今年本道許多軍兵之治裝褢糧。貽弊不些。停番未爲不可。就議都提調。仍又詳考前例。稟處事。命下矣。就議本營都提調臣鄭弘淳。則以爲從前災歲。多有鄕軍停番之例。而今年本道告歉。尤非他道之比。今此特旨停番之敎。實出恤民之聖意。依下敎姑停徵番爲宜云。何以爲之。敢稟。傳曰。依御營批旨施行。可也。
정조 5년
又以禁衛營言啓曰。本營來壬寅正二月當慶尙左道五哨軍兵停番草記。依御營批旨。施行可也事。命下矣。替代之節。姑待廟堂稟處。而爲先停番事。該道監兵使處。發關知委之意。敢啓。傳曰。知道。
정조 5년
又以備邊司言啓曰。卽因禁御兩營鄕軍停番草記。有替代之節。議于廟堂。從長草記稟處之命矣。臣與訓鍊大將具善復。禁衛大將李敬懋。面議消詳。而將臣之議。各自不同。終未歸一。事係軍兵去就。有難倉卒臆斷。姑俟後日次對入侍。稟處。何如。傳曰。近有微痾。晦日賓對。勢難如期設行矣。他道軍卒之上番與否。必須前期停當。然後可無窘速之患。明日各以所見條列。卿又斟量可否論理。從長稟處。可也。
정조 5년
又以義禁府言啓曰。中官李興源。拿囚之意。敢啓。傳曰。知道。
정조 5년
領議政徐命善箚曰。伏以臣昨上短箚。自訟做錯之失。而未及承批。又著不職之罪矣。將任去就。事面緊重。而半日彷徨。臣不能聞知。符牌傳授。體段嚴急。而侵夜遲滯。臣不能覺察。徒煩喉院之稟旨。重貽丙枕之酬應。及奉下敎之後。始呈變通之草記。國家之置廟堂。何以任百揆之責。弛九重之憂。而今臣之不事事至此。尙可諉之於捕將之生疎。備郞之迷闇。而晏然歸罪。不思所以自處乎。噫。如臣庸陋。荷聖主不世之遇。天地生成之恩。河海涵育之澤。惟以一身之縻粉蹈赴。爲半分報效之圖。奈其疾病侵尋。神精銷耗。尋常簿書之間。亦無以按例擧行。蓋不特筋力奔走。已矣無望而已。臣每中夜躬念。未嘗不自悼其孤負隆眷。寧欲溘然而無吪。臣雖無狀。豈敢於我聖上一時匪怒之敎。便爲過自引義之計。而惟是有罪未勘。大關國體。伴食不去。實愧私分。與其憑恃寵靈。冒昧蹲據。毋寧積誠祈懇。早自引退。區區此言。亶出肝膈。伏乞聖明。亟降威命。以警具僚。以振頹綱。仍令臣優閑調息。獲保殘喘。公私不勝萬幸。臣方縮伏俟勘。今日方物封裹。亦末由進參。罪上添罪。尤不任悚懍之至。取進止。答曰。省箚具悉卿懇。昨日事。捕將之不卽關由也。備郞之不卽馳告也。何有於卿。卿其安心勿辭。卽赴都堂。仍傳曰。此批答。遣史官傳諭于領議政。
정조 5년
吏曹參判金文淳疏曰。伏以臣猥叨憲長。妄進一言。自速嚴譴。杜門蟄伏。不自意聖念旣及於先故。洪恩亦霑於遺裔。賜祭是日。給牒有命。臣闔門攢頌。感淚盈襟。又於月前。獲蒙收敍。天官新除。又此俯臨。霜雪雨露。無往非敎。如臣不肖無狀。何以得此於聖明也。雙擎九頓。且驚且惶。竊念臣雖甚愚昧。亦有省覺。豈不欲仰體鎭安之意。少裨陶甄之治。而故作此喧聒之擧。以臣爲身謀言之。亦非不知朝效鷹鸇之逐。夕逢蜂蠆之螫。而只緣嫉惡之性。消爍不得。果於懲討之疏。尾陳蔡濟恭事矣。今其對章出。而國體臣分。更無餘地。噫。渠罪渠自知之人言之來。惟當順受無辨。以俟公議。設令一番疏籲。亦當溫言遜辭。曰有曰無而巳。而乃敢再三叫嚷。亂無倫脊。或譏或嘲。如癡如狂。敵以下所不敢說道者。肆然書之於告君之疏。臺閣固可辱。朝廷固可凌。章奏之如是縱放。振古所無。臣以無忌不敬。數渠之罪。而渠之無忌不敬。十倍於前。未知虺毒肆發。不怕天不怕地而然耶。抑奰慝之素性。終難變化而然耶。宜乎滿紙分疏。曾不及犯分凌節一款。而自任以平生長技也。渠之許多罪犯。十月森列。渠亦不得明白爲說。而至於西關事。以其歲月之稍久。按査之不行。謂世可侮。謂天可欺。敢引莫重之上敎。以爲證。噫嘻。是可忍乎。渠之言曰。十三萬兩鬼錄之債。不請朝家一錢。手足拮据。自辦盡報。若爾則營各庫之許多貿木。何爲而僅卄尺捧留。許多換銀。何爲而十餘年許貸。幹事寵裨。又何爲而拿去本營。嚴刑定配乎。惟其經營揣摩。眞是駔儈手段。渠若不從各庫中幻弄。而割出於祿捧餘資。以何錢。充十三萬流來舊債。以何錢。買畿湖間無限庄土乎。料販之害。殆遍一道。雄藩之宿儲。從此枵然。民邑之流毒。至今未已。若論其罪。浮於尋常貪饕。而欲以此爲藉口自明之資。吁亦痛矣。臣旣從西邑來。慣聞西關事。濟恭贓案。有口皆傳。唾罵不足。便成巷談。人雖可瞞。於臣恐難爲說。臣雖不言。乙未以後曾經營邑者。皆可以關其口乎。又況悖戾之習。因憤層激。貪戀之心。觸類滋長。至有誓墓而居郊。告退而媒進之擧。眼有紀綱。寧容如許。然此在渠。猶屬薄物細故。則臣何必復事呶呶。以增疲餒哉。第臣竊有所慨恨者。臣之一疏。亶出於尊國體嚴臣分之意。而懲貪戢奸。亦寓其中矣。今也一切反是。臺閣緣臣而貽辱。朝廷緣臣而見凌。以致告君之辭。緣臣而得肆其狂叫亂嚷。此實臣之罪也。尙何顔面。復廁朝端。反復思量。愧恧轉深。官職去就。非所可論。召命之下。趨膺無路。語其辜犯。尤合大何。伏乞聖慈。俯垂鑑諒。特削臣職。以爲妄言者之戒焉。臣無任屛營祈懇之至。答曰。省疏具悉。疏辭。徒覺支離。卿其勿辭行公。
정조 5년
修撰姜彝正疏曰。伏以近日。以非時之雷。聖上。軫畏天之念。十行丹綸。字字懇摯。求助之意。來諫之誠。藹溢辭表。雖草野韋布之士。閭巷市井之賤。亦許悉陳。道路傳頌。莫不欽仰。況臣無似。受恩偏厚。忝居榮近。顧其責則論思。誠宜瀝肝殫慮。以答休命之萬一。而第念蔑學蒙識。莫究今日致異之端。徊徨直廬。不敢終默。輒忘膚淺。冒昧略陳。惟聖明。勿以人而廢言。少垂察焉。臣竊伏惟聖上臨御以來。嚴恭寅畏。對越上天。一日之間。萬機之際。凡所以緝熙聖學。陶甄至化者。新而又新。靡有不至。宜其克享天心。導迎和氣。而迺者陰陽失度。旱澇不時。雷異之作。輒發於收藏之節。此其故何也。意者廻斡之機。莫之爲而然歟。抑或孚感之理。必有召而然歟。若謂之適然。則是天變不足畏之說也。謂之必然。則是傅會著應之說也。有時而然。有時而不然。此人主之所易忽。而君子之所深憂也。古之論災異者。多矣。或以謂必降於將亂之國。或以謂多在於有道之世。是皆執其跡而昧其變。未足以盡天人之際。明治亂之機也。蓋所遇之災雖同。而所以應之者殊。故或危殆而能安。或玩愒而底亡。其理照然。有不可誣者。此大易所以稱君子之恐懼修省者也。然而恐懼修省之道。必有事焉。非小小文爲之末。有可以答天譴而致人和也。殿下卽祚之元年。有此雷異之災。殿下特下減膳之命。又下求言之音。大官祈免。小臣陳戒。上下之惕然警懼。交相勉勵者。可謂至矣。而自是以來。秋冬之雷。無歲無之。其所謂治亂之說。亦未有的然可徵者。若其恐懼修省之方。又不過以昨年已行者。爲今年當然之規。未聞有大可警動。有足以轉移天心者。天道玄遠。雖未敢知。而下之所以應天者若是。而上之所以降災者不已。則其所消弭之道。不在於此。亦可知矣。方今化理維新。庶政畢擧。則殆無闕失之可言。而因是推跡。宜無所不用其極。意者體乾之德。或有間於不睹不聞之中歟。抑亦同寅之謨。未能盡於論道經邦之地歟。賢否混而用含舍方歟。好惡僻而刑賞失當歟。銓選不公。而人材多淹歟。貪饕成風。而民生益困歟。掌財賦者。惟謹出納之際。而不知損益之義歟。居臺閣者。未盡糾繩之責。而或事傾軋之習歟。廉恥壞而四維不張歟。綱紀弛而百隷怠慢歟。凡此數者。若有其一。則皆足以召災而致異矣。聖德如天。臣無間焉。而抑有一二之可言者。貫古之學。非不至矣。而恐有欠於體行之方。求治之誠。非不切矣。而率多有姑息之政。有從諫之度。而臣未知嘉言罔攸。伏有接下之恭。而臣未知幽獨之中。亦如對臣僚之時也。雖以廊廟事言之。有都兪之美。而遜吁咈之盛。察簿書之末。而少匡輔之策。朝著之間。賢者豈盡用。不肖者豈盡退。刑政者。御國之大柄。罪著元惡。而尙且容貸。人無所懲畏。銓衡。所以鑑別人物。而切切於物色之分排。未必賢材之蒐羅。外以守令方伯。盜弄官物。椎剝生民。內以管庫經費。不知節省。耗虛日甚。國之治亂。係於言路。而讜論不聞。含默成習。風俗日渝。而不知廉治之爲何事。人心恬嬉。而綱紀不振。由是觀之。未可謂政無一失。天災之荐降。或者不由是乎。治道之汚隆。雖云係於時運。而亦在人君導率之如何。挽回之如何。伏願殿下。聽斷之餘。虛心澄慮。試以前數者。反之於身。驗之於事。而深加省察。在聖躬則益勉自修。在群下則必思董飭。審之於政令施措之間。考之於得失取捨之際。赫然奮發。勿事因循。今日蠲一弊事。明日行一實政。勿以災異之已過而忽其對越之心。勿謂治化之已足。而弛其憂勤之念。則天人之際雖遠。而災祥之機可轉。方域之內。含生之類。莫不被其澤矣。豈不休哉。臣實愚昧。妄有干冒。臣無任屛營祈懇俟罪之至。答曰。省疏具悉。言甚切要。當體察矣。
정조 5년
禮曹判書兪彦鎬疏曰。伏以臣恭遇聖節。爲伸微忱。頓忘滓穢之賤。冒赴起居之班。獲近淸光。屢沾恩醞。惝怳如夢。感激欲涕。噫。無狀賤臣。偏荷洪造。前後拂拭之私。慰寵之意。臣雖至迷。豈不銘鏤心肺。隕結圖酬。而每當束帶趨朝之際。顧影踧踖。對人忸怩。若不知置身之所。蓋亦自省其愆尤。有不敢憑恃仁覆。自同無故故耳。重以情理之懇迫。視前有倍。因私廢公。莫效奔奏之勞。乍去旋還徒犯擅行之誅。蔑分任情。何往非罪。而輒蒙聖度天大。曲垂寬假。不惟不加刑章。乃反申辱寵命。春官經筵。除旨聯續。顧玆聖眷之愈摰。誤恩之荐被。而臣之辜負知遇。於是乎益彰其罪矣。聞命震惶。撫躬慙訟。尤何以自措也。雖然。以臣銜結叩謝之義。旣已冒承于閣職。則新命之下。一肅伸分。於義當然。第念臣之病母。自今月初。添得輪行毒感。首尾二旬。無減有加。篤老綿氣。惟食飮是資。而殆至全廢。日就澌鑠。淹潛床席。方有凜凜之憂。固不敢細擧證形。仰溷崇聽。而目今情勢。實無頃刻離側之望。不得不冒死陳籲。伏乞天地父母。特加哀憐。亟將臣本兼諸任。竝行鐫免。得以安意將護。仍命重勘。臣違慢之辜。以嚴邦憲焉。臣無任屛營祈懇之至。答曰。省疏具悉。無異漫任。卿其勿辭。俟母病少間。上來行公。
정조 5년
辛丑十月二十七日申時。上御誠正閣。坐直承旨入侍時。右副承旨徐鼎修。記事官趙興鎭。編修官張顯慶。記事官金鳳顯。以次進伏訖。上曰。今日膈痰尤盛。且有頭疼。酬接甚難。故朝者藥院求對時。不得召見。誠可鬱也。鼎修曰。近者日候乖常。寒暖不適。閭巷間感氣大熾。無人不病矣。今伏承聖候諸節。下情不勝焦灼之至矣。仍命讀公事。鼎修讀奏訖。命書榻敎曰。進御蔘蘇飮。本方中人蔘。代入沙蔘。加杏仁一錢。日再煎入。命退。承史以次退出
정조 5년
李世奭啓曰。藥房提調副提調。爲承候。持湯劑來待矣。傳曰。湯劑封入。提調退去。
정조 5년
以禁衛營停操單子。傳于李柱國曰。別巡撤巡之時。習操合操。非所可論。如欲爲之。卿其獨往擧行。
정조 5년
備忘記。宣旨求言。凡今幾日。無論三司百執事及儒士庶民。上而䘱躬闕遺。中而官師得失。下而民生疾苦。訖無一人出位言事者。豈其故無所以而然哉。下民至愚。亦甚至靈。予必有訑訑拒人之意。存著心中故爾。否則奈之何。寂寥至此也。稍俟有頃。擬欲申求直言。而此際見兵曹參議尹冕東應旨疏本。執藝之說。亹亹可聽。某條某條之施行當否。予方冒感呻囈。未及仔細點檢。疏批。待病少間宣示。而諱言莫如近日。則此等之人。先施襃嘉之擧。實合來言之政。參議尹冕東。特賜大鹿皮一令。閤門親受。此後宰疏之凡有應旨。設有些少違格。政院切勿壅閼。措語捧入事。該房知悉。
정조 5년
李世奭啓曰。藥房提調鄭民始。副提調嚴璹。率諸御醫。來詣請對矣。傳曰。方在臥內。酬接甚妨。卿等退去。
정조 5년
徐鼎修。以備邊司言啓曰。昨日訓鍊大將具善復。禁衛大將李敬懋。以停番軍替代事。問議於臣。而訓將則以爲。自前禁御軍停番時。例以訓局軍兵替代。而今則事勢。與前有異。宮墻把守處。通三營合爲五十三處。莫重宿衛之地。只以一營軍兵。內外把守。事極疎虞。且停番之規。元非永除其番。不過差退其朔。以他道當次軍。相換進番。實合使宜云。禁將則以爲。退番雖有前例。進番有關後弊。兩將臣意見。終未歸一。故以後日次對。入侍稟處之意草記矣。伏承批旨。更爲往復於兩將臣。今方齊會相議。則訓將。徧考御營廳久遠謄錄。得一可據之例。蓋二去戊子年。吏曹判書李寅燁。以湖南癘疫。筵達換番。而自本廳以癘疫不及處所在軍兵。推移上番之意。草記蒙允。不計次第。以京畿關東海西三道軍兵。換番替代矣。昨日則旣不得前例。禁將有關後弊之說。儘有意見。故臣亦不能臆決。今旣考出前例之後。禁將之議。爛漫同歸。臣之區區愚見。別無可否於其間。禁御兩營嶺南軍兵停番。代以他道當次軍兵。換番徵召。恐似得當。而事係軍兵去就。恭俟處分之意。敢啓。傳曰。知道。早知禁將梗生之論如許。豈有更爲草記之命也。奚特御營。一次前例爲然。今欲遡考。指不勝摟。有關後弊之說。太欠鍊達。卽此一事。蓋知宿將之勝於新帥也。依訓將議施行。明秋以後。上番軍計次輪徵之際。或有相左疊來之弊。此則各營着念擧行事。躬爲申飭。可也。
정조 5년
又以兵曹言啓曰。即接尙衣院移文。則來頭影幀移模時。所用唐膠等物。覓來次都監。別看役平薪僉使丁遇泰。今方隨節使赴燕。所帶僉使之任。入啓變通云。旣以公幹出彊。則邊將之任。不可仍帶以往。平薪僉使丁遇泰。改差。何如。傳曰。允。
정조 5년
又以御營廳言啓曰。禁御兩營。嶺南軍兵停番。代以他道當次軍兵換番徵召事。自備局草記。允下矣。本廳左部中司屬全羅左道五哨軍兵。道朔徵召。而辛丑十二月二十五日。京中逢點。壬寅正月初一日。與前部中司軍兵。當爲替代立番。趁期調送事。本道監兵使處。預先知會之意。敢啓。傳曰。知道。本廳草記。何時入啓。禁營草記。尙無消息。該營入直將官之醉睡不發巡。如今冬夜。無或怪也。大將則時未入夜。豈或醉酒而不卽草記乎。令政院。以此分付該營。
정조 5년
又以禁御營言啓曰。昨因特敎。來壬寅正月當嶺南上番軍兵。以本道年事之比他道尤甚告歉。限明秋停番。以他道當次軍兵。換番徵召事。自備局草記。蒙允矣。其代當次前部左司屬黃海道一番五哨軍兵。先推移來十二月二十五日。京中逢點。壬寅正月二月兩朔立番之意。本道監兵使處。預爲知委。何如。傳曰。先推移三字。前所未聞。推移推移。諺有云云。奏御文字。豈用此等無例句語。此草記還給。大抵朝家。畀卿一營之司命焉。凡係軍務。國當隨處殫竭。以鍊達二字。爲報效之端。可也。卿乃不此之爲明義錄以後。創出別巡意義。何等深嚴。則卿不檢飭。任自廢却。何也。鄕軍停番。亦屬師律去就。莅任幾年。曾不考閱已例。發此茫昧之說。何也。奚特二事爲然。龍虎別將。許久行公。而不知其色之如何。都監中軍。許久行公。而亦不知巾製之如何。詢問之下。輒稱不知。伊時承宣。至請問備。而批旨。以更觀前頭爲敎矣。卿之不能慥慥於公事。而事事泛忽如此。又欲觀前頭。姑不示警。此後少加惕念。無至重究。
정조 5년
又以禁衛營言啓曰。本營徵番草記。伏承還給之命。萬萬惶懍。罔知所措。一則臣罪。二則臣罪。罪戾層積。萬殞猶輕。走伏闕外。泥首待罪。而徵番期會。事係時急。來壬寅三月四月當前部左司屬黃海道五哨軍兵。今辛丑十二月二十五日。京中逢點。壬寅正月二月。引朔進番於前部前司屬慶尙道軍停番之代事。黃海道監兵使處。及期調上之意。發關知委一節。冒萬死更稟之意。敢啓。傳曰。知道。纔有匪怒之敎。輒來闕門之外。將臣進止。事面不輕而重。況於夜漏旣分之後。無端來待。獨不念聽聞之駭惑。卿則即爲退去。可也。
정조 5년
又以義禁府言啓曰。御營廳哨官鄭龍河定配事。承傳啓下矣。鄭龍河。全羅道長興府定配。而以承傳內辭意。具罪目。依例發遣府羅將。押送配所。何如。傳曰。允。
정조 5년
以洪忠道審覈使還到水原按覈事狀啓。傳于徐鼎修曰。與湖西事有異。一番推覈後。爾則先爲上來。
정조 5년
辛丑十月二十八日申時。上御誠正閣。坐直承旨入侍時。右副承旨徐鼎修。假注書趙衍德。記事官金鳳顯。別兼春秋林錫喆。以次進伏訖。上命讀兵曹參議尹冕東疏。鼎修讀奏訖。上曰。金虎門留門乎。鼎修曰。俄有下敎。故已留門矣。上曰。拜表以初一日爲之乎。錫喆曰。然矣。上曰。發程隔日。此時入直。必有掣礙之端。即爲出去。明日更爲登筵。可也。錫喆承命退出。編修官張顯慶進伏。上曰。昨日査對。何承旨爲之乎。鼎修曰。臣與李在學。同爲考覈矣。上曰。年前致有文字間訛誤之事。今番則能免此弊耶。鼎修曰。臣等果爲逐字詳覈矣。命書榻敎曰。進御蔘蘇飮一貼。依前方煎入。命退。諸臣以次退出。
정조 5년
行都承旨嚴璹藥院直。行左承旨李柱國坐。右承旨李在學坐直。左副承旨李世奭坐直。右副承旨徐鼎修坐。同副承旨鄭志儉內閣進。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
李世奭啓曰。藥房提調鄭民始。副提調嚴璹。爲承候。來詣請對矣。傳曰。今日亦難酬應。明日入侍。
정조 5년
傳于李世奭曰。禮房承旨。馳詣宗廟景慕宮。奉審摘奸以來。
정조 5년
以備邊司郞廳望筒。傳于李柱國曰。前郞廳分揀。
정조 5년
備忘記。慶恩舊宅。近甚零替。官至卿大夫者。只有重臣父子。而重臣今已長逝。殊切惻傷。凡於軫念顧恤之際。錫賚便蕃。曾所仰覩於先朝矣。卒判書金孝大家。元致賻外。加數題給後草記。
정조 5년
以全羅左水使呂島萬戶金漢杓。到任遲滯。待用刑決棍事。狀啓。傳于李柱國曰。此雖細事。卿能致察。殊可嘉也。此後此等事。益加惕念事。回諭。
정조 5년
以慶尙監司。金海府使尹得毅罷黜狀啓。傳于李在學曰。觀此狀啓。奚特紀降所在。此路若不嚴防。後弊何可勝言。前後申飭。又非一再。則尤焉敢乃爾。此故犯之故犯。況如渠處地。固當圖報爲意之不暇。而初何憒憒。末何倖倖。觀於此一事知敬云云。益知其外題之外題。玆事登聞之後。決難尋常處之。前府使尹得毅。卽其地定配。以懲日後。此輩近欲稍稍生心乎。此亦嚴隄防之一端。道臣請勘措語。太涉宛轉。該監司推考。本府素稱弊局。且當災荒。勿論文武。令該曹口傳。各別擇差。待下批當日辭朝。
정조 5년
備忘記。更又思之。尹得毅事。極爲無嚴。朝家之設置營將。團束法意。至爲嚴密。設有時急拿命。交代後被拿。自是不易之典則。今此得毅之身佩營將符印。不有軍律。不有邦憲。恣意投印。不曾留難。此前所未聞之事。尋常守令之投印。先朝令式。昭在金吾。而至於營將投印。揆以律文。合施棄城之律矣。罪至一律。尙無難犯。是豈非蔑國法之甚者乎。大扺近來所謂列閫主帥。惟以諛悅守宰。爲能事妙方。以是之故。雖以金海事言之。監司則狀啓。而兵使則無一字登聞。此等兵使。何異邊將。所當嚴處。而特以本道年事告歉。迎送有弊。姑且參酌。該兵使爲先緘辭。從重推考。此後營將之無論實兼。復有擅行之擧。以棄城律論。可也。以犯軍律律論。可也。自備局措辭。嚴飭八道兩都營閫居留之臣。俾各申諭。莫犯重辟。
정조 5년
吏曹口傳政事。以許任爲金海府使。
정조 5년
備邊司薦望。以洪檢爲廣州府尹。
정조 5년
李世奭啓曰。明日拜表。諫院無進參之員。除在外外。未肅拜人員。竝待開門牌招。以爲進參之地。何如。傳曰。允。
정조 5년
又以弘文館言啓曰。本館上番。連日闕直。事甚未安。副校理尹長烈。旣有只推之命。更卽牌招。以爲入直之地。何如。傳曰。允。
정조 5년
李在學。以戶曹言啓曰。卒判書金孝大家。元致賻外加給後。草記事。命下矣。元致賻木綿五疋。白紙七卷。六油芚一番。油紙五張。棺一部價。木綿十五疋。空石八十葉。加致賻木綿十疋。白紙三卷。油紙五張。空石二十葉。參考前例。磨鍊題給之意。敢啓。傳曰。知道。
정조 5년
又以義禁府言啓曰。金海前府使尹得毅。卽其地定配事。承傳啓下矣。尹得毅慶尙道金海府。卽其地定配。而以承傳內辭意。具罪目。依例發遣府書吏。押送配所。何如。傳曰。允。
정조 5년
又以義禁府言啓曰。槐山前郡守李養來。拿囚之意。敢啓。傳曰。知道。
정조 5년
行都承旨嚴璹藥院直。行左承旨李柱國坐。右承旨趙時偉坐直。左副承旨金宇鎭坐直。右副承旨李世奭坐。同副承旨黃昇源未肅拜。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
傳于李世奭曰。禮房承旨。馳詣景慕宮。奉審摘奸以來。
정조 5년
傳于李世奭曰。同副承旨入侍。
정조 5년
李世奭啓曰。領府事金尙喆。領敦寧李溵。判府事鄭存謙。領議政徐命善。判府事李徽之。爲承候。來待矣。傳曰。入侍。
정조 5년
又啓曰。藥房提調鄭民始。副提調嚴璹。依下敎。來待矣。
정조 5년
傳于趙時偉曰。三使臣入侍。提調副提調同爲入侍。
정조 5년
承旨前望單子入之。趙時偉金宇鎭落點。
정조 5년
傳于金宇鎭曰。前參知趙時偉。前承旨黃昇源。竝敍用。
정조 5년
傳于金宇鎭曰。戶曹參議前望單子入之。
정조 5년
戶曹參議前望單子入之。李在學落點。
정조 5년
傳于趙時偉曰。新除授戶曹參議。先進去後謝恩。
정조 5년
傳于金宇鎭曰。承旨前望單子入之。
정조 5년
承旨前望單子入之。黃昇源落點。
정조 5년
傳于金宇鎭曰。新除授承旨。牌招察任。
정조 5년
以承旨房望。傳于金宇鎭曰。房仍。右承旨爲兵房。左副承旨爲吏房。
정조 5년
以別兼春秋李集斗朔書。傳于金宇鎭曰。自有朔書以後所未見。事近駭俗。擢置壯元。豈非意外。當該試官推考。
정조 5년
以學諭馬思仁朔書。傳于金宇鎭曰。此何以爲三中。殆近戲劇。當該試官。從重推考。
정조 5년
以副護軍柳河源朔書。傳于金宇鎭曰。祕封有違格。何不致察。捧入承旨推考。
정조 5년
以別檢曺允大朔書。傳于金宇鎭曰。捧入承旨一體推考。
정조 5년
以朔書篆字榜目。傳于金宇鎭曰。被抄儒生。與不嫺篆劃之文臣自別。而此輩近來。欲書則書。不欲書則不書。至於今番。劃不成樣。事當嚴處。姑爲參酌。該房各別察飭。
정조 5년
以扶安前縣監林錫喆推考照律啓目。傳于金宇鎭曰。今旣出疆。此公事勿施。
정조 5년
金宇鎭。以吏曹言啓曰。新除授廣州府尹洪檢。方在罷散中。何以爲之。敢稟。傳曰。敍用。
정조 5년
領敦寧李溵箚曰。伏以臣晩始。得聞拜表擧案懸病人。知入之命。臣實惶汗屛營。無以自解。臣於朝筵退出之後。伏聞拜表時刻已屆。且有年前飭敎。尤焉敢不參。而自來脚疾。縱能匍匐行步。獨於跨馬一事。以筋縮之故。末由登鞍。屢試屢敗。强之不得。每當陪從之時。敢引前輩先詣之例。輒扶舁進與。粗伸下情。今日之事。與是有異。査對備員。原任旣不與焉。表咨陪往。只是鞍馬隨後而已。則臣旣無自力之望。以此意。議于政府大臣。不得不據實懸病於擧案。雖其勢之無奈於致身。而身從禁中。不免闕參。若論其咎。臣實爲首。尙何敢厭然自掩。不以實陳之。玆敢冒昧煩瀆於靜攝之中。臣尤死罪。伏乞聖明。亟降威罰。以爲具僚之警。不勝幸甚。取進止。答曰。省箚具悉卿懇。箚中所引。實所意未到。年前申飭之後。實職三品以上。率皆懸病。雖未知事故之如何。此亦不遵飭敎之一端。俄令政院。問其委折。意在董飭具僚而已。大僚去就。事面不特自別。原任且與時任大異。卿須安心勿辭。仍傳曰。此批答。遣史官傳諭于領敦寧。
정조 5년
判府事鄭弘淳箚曰。伏以臣疾病沈痼。曠職闕禮。亦已久矣。負罪惶懍。去益靡措。玉候方在靜攝。連進湯劑。而臣則身委床席。一味昧然。今日承候。又不得進參。有臣如此。生不如死。顧其病在要害。晝宵痛楚。已旬有餘矣。雜試薰藥。未見分效。症甚危惡。無以支吾。向後辛苦。又未知費了幾日。長時引病。豈是分義之所敢出乎。惟有遄被威罰。庶幾少安私心。玆敢短箚。鳴號。伏乞聖明。亟勘臣前後逋慢之罪。以肅朝綱焉。取進止。答曰。省箚具悉卿懇。曾從知申言。知卿有愼節。切爲卿悶慮。與諸大臣。偕未造朝。何辭巽之有哉。卿須安心勿辭。益加愼攝。待快差造朝。仍傳曰。此批答。遣史官傳諭于鄭判府事。遣御醫持藥物看病。
정조 5년
掌令具修溫疏曰。伏以臺閣。有國之重任也。言責。人臣之至難也。以臣空疎蔑劣之姿。虛縻旬日。一旬瘝晦。當此求言之辰。未副如渴之念。臣之罪。於是乎益著矣。日前草草所陳。未足以裨聖德正時事也。而聖德天大。不惟不賜遞免。批旨反加鄭重。臣誠感激洪私。罔知攸措。惟願竭駑鈍殫忱誠。以贊我殿下治敎之萬一。而顧念臣才魯學蔑。智不足以識時務。力不足以正民俗。則徒恃寵渥。揚揚以過者。一以負殿下求助之意。一以犯古人尸位之誚。而此際聖敎。又斥其寂寥。則此臣所以決不敢冒據者也。且臣有八耋偏母。疾病連仍。常在床褥之中。素患痰癖之症。自日昨冒感添傷。氣息凜綴。有時昏塞。食飮全却。藥餌無效。臣於此時。方寸煎灼。左右扶將專靠臣身。而臣職任所係。不得安意調養。於公於私。情理悶切。敢將懇迫之私。猥陳孝理之下。伏乞聖明。亟遞臣職。以便救護。仍治臣罪。以肅朝綱焉。窮伏念我殿下。聖姿天縱。睿學時敏。義理之關。性命之源。該淹貫通。踐其至極之域。絲綸之體。詔誥之文。燦爛炳燿。逼其至妙之界。如臣區區愚見。何敢仰有所加勉者。而臣愚死罪。妄以爲文則有餘。而實則不足也。蓋殿下之治法。皆以文也。殿下之政謨。亦以文也。至於任職授官。莫不以文。治逆討賊。罔非以文。其與古人所謂以實心行實政者。若相反焉。故下之奉上者。亦用文焉。講讀討論之際。箚疏陳戒之間。以至政注施爲。請討亂逆。皆未見出於誠實底意。則文固美題目。而其弊若是。顧今日所先務者。豈不在務實而祛文乎。伏願殿下。求治以實。從諫以實。使臣以實。出言以實。以至於懲討也。皆以實心而行之。則文實相符。體用具備矣。可不休哉。嗚呼。紀綱者。國之所以爲國者也。紀綱立則國乃安。紀綱弛則國乃亡。今日之紀綱。立乎。弛乎。法令之不行。卽紀綱之不立也。亂逆之不止。亦紀綱之不立也。閭閻家舍之踰度。市井服飾之過制。以至民不畏禁。下而犯上。甚至於日昨莫重之地。攔入之變而極矣。則今日之紀綱。可謂掃地而無餘矣。豈不大可寒心者哉。伏願殿下。昭垂法令。以立紀綱。亟討亂逆。以立紀綱。凡係以下凌上。以賤踰貴者。不必饒貸。斷以常典。則國之紀綱。不期立而自立矣。嗚呼。自聖上臨御以來。特軫睿念。晝夜講求。凡諸爲民之弊。莫不矯革。庶幾無大段疾苦。而試以都下都賈事言之。都下之民。本無農作之食。故各司吏隷之外。率皆貿賤販貴。興利資生者。十之八九。蓋四方之物。輻湊都下。故方其賤也。人人得以貿之。方其貴也。人人得以賣之。務遷有無。朝夕食利者。此實都民生涯之本也。近聞都賈之法新出。一人兼竝。他人莫敢私買。富民作爲契房。某物之初入也。契中人歇賈買取。轉賣於契外人。而價則倍受。此所謂利歸於一人。而害受乎萬民也。以此都民失業。實無支保之望。寧不矜惻。此則都民之一大弊也。臣請令京兆平市。各別嚴禁。罷其都賈。使之各自買賣。如前資生焉。試以關西還穀事言之。臣待罪西邑。熟知其弊。蓋淸南諸邑還上。年復年來。作錢上京。較諸元數。殆減七八。分給之際。留其折半。則歉荒之歲。無以救民。臣固知作錢上京。緊於公用。而若論其還上本意。則是豈成說乎。淸北諸邑。道路攸遠。難於輸運。故還穀自如。年年陳腐。至於不可堪食之境。民反爲病。此關西之一大弊也。臣請自今爲始。淸南作錢。永爲防塞。淸北陳穀。鱗次移轉。使淸南淸北之穀。均平磨鍊。則淸南耗縮之數。可以充矣。淸北陳腐之弊。可以除矣。試以湖南稅穀事言之。臣有所熟聞而驚心者矣。蓋湖南列邑皆有稅穀。而穀簿多少。隨其邑之大小。或爲六七千石。小不下三四千石。及其捧於民間也。千石剩數。輒捧百餘石之多。監色輩食其半而抑其半。則從前襲謬。納於其邑守令。千石之剩數。若是夥然。則累千石剩數。誠爲不少。從其市直之高下。計其剩數之多寡。稅船裝載時。折價密納。多者爲五千金。少者爲二三千金。如此不正各色之物。作爲囊橐。殆同應食。其中自好者。間或有不受者云。哀彼小民。終歲勤苦。應納之外。如是加徵。東貸西乞。無處告訴。誠爲惻然。此則湖南之一大弊也。且船隻則守令之私人。得船以往。千石船價爲百石。而百石之內。劃給十石於其私人。船漢稱冤。臭載之患。未必不由於此。甚至於元穀和水之境。莫重國穀。利歸於下。害及於國。事之寒心。莫此爲甚。若無別般變通。則民無支保之望。國無紓憂之日矣。臣請令本道道臣。査實狀聞。永罷剩穀加捧之弊。嚴禁船價奪給之習。使小民得以支保。國穀得以順泊焉。惠廳所納位太。邑各有之。而守令下去之時。先爲帖給其私人。使之自當上納。而下往本邑。以錢倍徵於民間。收斂之際。底間弊端。不一而足。雖或云從民願防納。而其所倍徵。則實是憑私者也。亦此定式嚴禁。俾無如前倍徵之弊焉。如是申飭之後。如或有稅穀之剩捧。船價之奪給。位太之倍徵者。則隨現嚴繩。以勵他邑。俾實惠下究焉。臣本庸陋。文辭短拙。重以母病。心神靡定。累犯瀆擾。言不知裁。惟聖上恕其僭妄。察其愚衷。不勝幸甚。臣無任屛營祈懇之至。答曰。省疏具悉。條陳文弊。在予他山之石也。頂門之針也。曰若綱紀不張。凌蔑成俗。此則恐非一葦可抗。京中都賈事。又令申禁。實合時宜。而惟其操縱寬迫之際。務皆得宜。又是府署之臣。當務之急。竝以此意知悉。關西還穀事。弊固稔聞。效實難責。令廟堂往復道臣。從後論理稟處。湖南稅穀事。爾言甚是。亦令廟堂。別關嚴飭。該道査實狀聞。以爲永罷謬習之地。惠廳位太事。後日次對時稟處。爾其勿辭。救護母病。